Sê en doen – Boodskap vir Vandag
Sê en doen
Posted on September 11, 2021 September 7, 2021 by Bybel-Media
Lees Jakobus 2:1-13.
Die oordeel sal onbarmhartig wees oor dié wat nie barmhartigheid betoon nie. Maar barmhartigheid triomfeer oor die oordeel (v 13).
Bybellesers ken reeds dié verstommende uitspraak van een van die apostels: "Bo alles moet julle mekaar hartlik liefhê, die liefde bedek baie sondes" (1 Pet 4:8). En wie kan Paulus se jubeling vergeet dat die liefde álles bedek? (1 Kor 13:7). Nou is hier nog een: Barmhartigheid is 'n belangrike roete na God se genade.
Liefde en barmhartigheid. Leef só, en jy word oorgesien. Kan dit wees? Is jou goeie werke dan tóg jou paspoort tot saligheid?
Luister jy aandagtig na Jakobus, hoor jy hoe skerp hy oordeel oor mense wie se uitgesproke geloof nie bevestig word deur dade wat daarby pas nie. Hoe hy waarsku teen lippetaal wat goedkoop en maklik kom, maar nie ewe fluks deur gewillige hande gevolg word nie. Hoe hy die logika daarvan bevraagteken én die eerlik­heid daaragter. Hoe hy waarsku teen God se oordeel daaroor.
Dalk onthou jy nou ook Jesus se ernstige vermaning: "Nie elkeen wat vir My sê: 'Here, Here,' sal in die koninkryk van die hemel ingaan nie, maar net hy wat die wil doen van my Vader" (Matt 7:21).
Sê en doen. Twee klein woordjies, 'n wêreld se verskil. Of, beter gesê, 'n hemelse verskil.
Nee, nee, jou liefde en barmhartigheid gee jou geen vrypas na enige ander plek nie as na die dankbare hart van 'n weerlose me­demens. En, dit weet ons mos, weerloses is God se witbroodjies. Maak dus jou eie afleidings …
Of, wag, jy hoef nie eens self hieroor te dink nie. Gaan lees bloot wat skryf hulle wat saam met Jesus geleef het, hulle wat Hom gehoor en in aksie gesien het.